HU Az Európai Unió Hivatalos Lapja C 70/7

Az 1151/2012/EU rendelet 53. cikke (2) bekezdésének második albekezdésével összhangban álló, kisebb jelentőségű módosítás jóváhagyására irányuló kérelem

(2016/C 70/04)

Az Európai Bizottság a 664/2014/EU rendelet (1) 6. cikke (2) bekezdésének harmadik albekezdésével összhangban jóváhagyta az alábbi kisebb jelentőségű módosítást.

KISEBB JELENTŐSÉGŰ MÓDOSÍTÁS JÓVÁHAGYÁSÁRA IRÁNYULÓ KÉRELEM

Az 1151/2012/EU európai parlamenti és tanácsi rendelet (2) 53. cikke (2) bekezdésének második albekezdésével összhangban álló, kisebb jelentőségű módosítás jóváhagyására irányuló kérelem

„MONTASIO”

n. UE: IT-PDO-0117-01380 – 2.10.2015.

OEM ( X ) OFJ ( ) HKT ( )

1. Kérelmező csoportosulás és jogos érdek

Név: Consorzio per la tutela del Formaggio Montasio (a „Montasio” sajt védelmére alakult társulás). Cím: Vicolo Resia, 1/2 33033 Codroipo (UD) ITALIA Tel. +39 0432912052 e-mail: info@formaggiomontasio.net

2. Tagállam vagy harmadik ország

Olaszország

3. A termékleírás módosítással érintett rovata

— ☒ A termék leírása — ☐ A származás igazolása — ☒ Az előállítás módja — ☐ Kapcsolat — ☐ Címkézés — ☐ Egyéb (részletezze)

4. A módosítás típusa

— ☐ Bejegyzett OEM vagy OFJ termékleírásának az 1151/2012/EU rendelet 53. cikke (2) bekezdésének harmadik albekezdése szerinti, kisebb jelentőségűnek tekinthető módosítása, amely nem teszi szükségessé a közzétett egységes dokumentum módosítását — ☒ Bejegyzett OEM vagy OFJ termékleírásának az 1151/2012/EU rendelet 53. cikke (2) bekezdésének harmadik albekezdése szerinti, kisebb jelentőségűnek tekinthető módosítása, amely szükségessé teszi a közzétett egységes dokumentum módosítását — ☐ Bejegyzett OEM vagy OFJ termékleírásának az 1151/2012/EU rendelet 53. cikke (2) bekezdésének harmadik albekezdése szerinti, kisebb jelentőségűnek tekinthető oly módon történő módosítása, amelyre vonatkozóan nem tettek közzé egységes (vagy azzal egyenértékű) dokumentumot — ☐ Bejegyzett HKT termékleírásának az 1151/2012/EU rendelet 53. cikke (2) bekezdésének negyedik albekezdése szerinti, kisebb jelentőségűnek tekinthető módosítása

5. Módosítás(ok)

A termék leírása

Az érlelés szerinti besorolás átláthatóbb és egyértelműbb azonosítása érdekében bevezetésre került a kereskedelmi osztályozás, melynek célja az egyértelműbb tájékoztatás biztosítása a fogyasztók és az értékesítési pontok számára.

Jelenlegi megfogalmazás: „A »Montasio« sajt, legalább 60 napos érlelést követően egészben vagy darabolva hozható kereskedelmi forgalomba.”

Módosított szöveg: „A »Montasio« sajt, legalább 60 napos érlelést követően egészben vagy darabolva hozható kereskedelmi forgalomba.

A »Montasio« sajt »fresco« (friss) megjelöléssel legalább 60 napos; »mezzano« (közepesen érett) megjelöléssel legalább 120 napos; »stagionato« (érett) megjelöléssel legalább 10 hónapos, »stravecchio« (idős) megjelöléssel legalább 18 hónapos érlelési időt követően hozható forgalomba.”

Az előállítás módja

Egyértelműen kifejtésre került, hogy az előírt tenyésztett fajták keresztezéséből származó egyedek teje is felhasználásra kerül a termék előállításához.

Jelenlegi megfogalmazás: „A tenyésztett fajták elsősorban a Bruno Alpina, a Pezzata Rossa Italiana és a Pezzata Nera”.

Módosított szöveg: „Az előállítási területen tenyésztett fajták elsősorban a Bruno Alpina, a Pezzata Rossa Italiana és a Pezzata Nera, illetve ezen fajták keresztezései”.

Az állatok napi fejadagja tekintetében törlésre került a gabonafélékből, friss, szárított, valamint silózott takarmányból álló táplálék vonatkozásában előírt értéktartomány, helyette egységesen egy alsó határérték került meghatározásra. Mindez a termelők számára az állatállomány racionálisabb kezelését, az ellenőrző szervezet számára pedig a követelmények betartásának hatékonyabb ellenőrzését teszi lehetővé.

Különösen a takarmány legmagasabb százalékos arányának eltörlése által lehetővé válik a tejelés végéhez közeledő tehenek kizárólag takarmánnyal történő táplálása: ennek a módszernek – amely egyébként része a szokásos állattenyésztési gyakorlatnak – kettős célja van: egyrészt a tej elapadásának elősegítése, másrészt pedig a tehenek táplálásának a tejelés utáni csökkent táplálékigényhez történő igazítása.

Jelenlegi megfogalmazás: „A szarvasmarhafélék táplálékának 75 %–85 %-a gabonafélékből, szárított és friss, valamint silózott takarmányból áll. Az állatok teljes táplálékának fennmaradó 15 %–25 %-át takarmánykoncentrátumok és fehérjék alkotják. Ásványi kiegészítők és vitaminok adása engedélyezett. Az állatok táplálékának legalább 60 %-a az előállítási területről származik.”

Módosított szöveg: „A szarvasmarhafélék táplálékának legalább 60 %-a gabonafélékből, szárított és friss, valamint silózott takarmányból áll. A fennmaradó részt takarmánykoncentrátumok és/vagy fehérjék alkotják. Ásványi kiegészítők és vitaminok adása engedélyezett. Az állatok táplálékának legalább 60 %-a az előállítási területről származik.”

EGYSÉGES DOKUMENTUM

„MONTASIO”

n. UE: IT-PDO-0117-01380 – 2.10.2015.

OEM ( X ) OFJ ( )

1. Elnevezés

„Montasio”

2. Tagállam vagy harmadik ország

Olaszország

3. A mezőgazdasági termék vagy élelmiszer leírása

3.1. A termék típusa

1.3. osztály: Sajtok

3.2. Az 1. pontban szereplő elnevezéssel jelölt termék leírása

A „Montasio” egy tehéntejből készült, közepes és hosszú érlelésű, hengeres, egyenes vagy majdnem egyenes oldalú sajt, sík vagy enyhén domború lapokkal. A „Montasio” sajt nem pasztőrözött tejből készül, kizárólag természetes tejoltó vagy megengedett kultúrák felhasználásával; érlelési ideje legalább 60 nap, nedvességtartalmát az érlelési időszak 10. és 60. napján szúrópróbaszerűen ellenőrzik. Az érlelési időszak hatvanadik napján a „Montasio” OEM sajtnak az alábbi tulajdonságokkal kell rendelkeznie: maximális nedvességtartalma legfeljebb 36,72 %; a szárazanyag zsírtartalma: legalább 40 tömegszázalék; súlya: 6–8 kg; átmérője: 30–35 cm; oldalmagassága: legfeljebb 8 cm; kérge: sima, szabályos és rugalmas; sajttésztája: tömör, enyhén lyukacsos; színe: természetes, enyhén szalmasárga; aromája: jellegzetes; íze: kellemes, a hosszan érlelt „Montasio” esetében enyhén pikáns.

A „Montasio” OEM „fresco” (friss) megjelöléssel legalább 60 napos; „mezzano” (közepesen érett) megjelöléssel legalább 120 napos; „stagionato” (érett) megjelöléssel legalább 10 hónapos, „stravecchio” (idős) megjelöléssel legalább 18 hónapos érlelési időt követően hozható forgalomba.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

A „Montasio” OEM sajt az előállítási területen található tenyészetekből származó tej felhasználásával készül. Az előállítási területen tenyésztett fajták elsősorban a Bruno Alpina, a Pezzata Rossa Italiana és a Pezzata Nera, illetve ezen fajták keresztezései. A tehenészetben való eltartás ideje alatt a tejhez tilos tartósítószereket hozzáadni, illetve azt bárminemű hőkezelésnek alávetni, kivéve a minimum 4 °C-ig történő hűtést.

A tehenek táplálékának legalább 60 %-a gabonafélékből, szárított és friss, valamint silózott takarmányból áll. A fennmaradó rész erejéig adhatók takarmánykoncentrátumok és/vagy fehérjék. Ásványi kiegészítők és vitaminok adása engedélyezett. Az állatok táplálékának legalább 60 %-a az előállítási területről származik.

Tilos a sajtkésztő hagyományok által sajtkészítést gátlónak tartott táplálékok – úgymint a hordalékos talajon vagy nagy forgalmú utak mentén található táplálékok –adása. Nem alkalmazhatók továbbá takarmányként zöldségek, gyümölcsök és repce, a rizsfeldolgozás melléktermékei, állati eredetű lisztek, állatgyógyászati célú ipari takarmányok, friss, nedves vagy silózott cukorrépapép, a sör- és szeszesitalgyártás melléktermékei, silótakarmányok (a silószéna és a silókukorica kivételével), továbbá a gyümölcsök, a cukorrépa, a sör és a szeszesitalok feldolgozásából visszamaradt erjesztett anyagok.

3.4. Az előállítás azon műveletei, amelyeket a meghatározott földrajzi területen kell elvégezni

Az egész előállítási folyamat (állattenyésztés, tejtermesztés, alvasztás, az alvadék kezelése, formázás, tisztítás, sózás és érlelés) a 4. pontban meghatározott földrajzi területen zajlik.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

—

3.6. A bejegyzett elnevezést viselő termék címkézésére vonatkozó egyedi szabályok

A termék azonosítása a származást igazoló jelöléssel történik: a jellegzetes dombornyomású sajtformán fel kell tüntetni a sajtüzem kódját, a székhelye szerinti megye betűjelét, valamint az előállítás dátumát (év, hó, nap). A „Montasio” OEM „eredetvédjegye” a ferde vonal mentén, egyenesen és fejjel lefelé elhelyezkedő, ismétlődő „Montasio” feliratból áll (1. ábra).

A szóban forgó „eredetvédjegy” a szövetkezetbe tömörült vagy önálló üzemek valamennyi, a termékleírásnak megfelelően előállított termékén megtalálható.

1. ábra

Az eredetmegjelölés logója egy nagybetűvel írt, stilizált M betűből és az alatta látható „MONTASIO” feliratból áll. A logón a felirat „HORATIO” betűtípussal szerepel. A logó méretezésének a 2. ábrán látható arányokhoz kell igazodnia (pl. szélesség 8 cm, magasság 6 cm).

2. ábra

Amennyiben a teljes előállítási folyamat, a tej előállításától a legalább 60 napos érlelési időszak végéig a hatályos nemzeti jogszabályok értelmében hegyvidéknek minősülő területen történik, ideértve a „Montasio” OEM sajt előállítási területét is, a sajton elhelyezett címkén szerepelhet a „hegyvidéki termék” felirat. E célból a sajt oldalába beégetik a „prodotto della montagna” („hegyvidéki termék”) rövidítését, a PDM betűcsoportot.

A 100 napot meghaladó érlelési idejű „Montasio” OEM sajtba, a szövetkezetbe társult vagy önálló termelők kérésére, a sajt ellenőrzését követően a Consorzio per la Tutela del Formaggio Montasio (a „Montasio” OEM védelmére alakult társulás) a sajt oldalának megfelelő területére beégetheti az eredetmegjelölés logóját (2. ábra).

4. A földrajzi terület tömör meghatározása

A „Montasio” OEM előállítási területe az alábbiakat foglalja magában: Friuli-Venezia Giulia tartomány teljes területét, Veneto tartományban Belluno és Treviso megye teljes területét, valamint Padova és Venezia megye meghatározott területeit, az alábbiak szerint: „Treviso és Padova megye határvonalainak metszéspontjától Padova megye mentén folytatódik, egészen a Serenissima autópályáig. Ugyanezen vonal mentén folytatódik a Brenta folyó fölötti autópályahídig, majd tovább az említett folyó mentén, egészen a torkolatáig.”

5. Kapcsolat a földrajzi területtel

A természeti tényezők, szorosan kapcsolódnak a – túlnyomórészt hegyvidéki és hegylábi – előállítási terület éghajlati viszonyaihoz; a területre napjainkban is a szabadban történő és a magashegyi legeltetés jellemző, amelyek befolyásolják a tejelő teheneknek szánt takarmány minőségét.

A „Montasio” sajt bekerült San Daniele és Udine árjegyzékeibe (1773/1775). Ez azt igazolja, hogy a „Montasio” sajt kereskedelmi forgalomban van, azaz nem pusztán saját fogyasztásra készülő helyi termék. A „Montasio” sajtnak az előállítási területhez való erős kötődését a sajtgyártásnak a szövetkezeti formák létrejöttére gyakorolt kiemelkedő hatása is alátámasztja. A „Montasio” sajt, és egyedi előállítási technikája Friuli megyében és Veneto keleti részében gyorsan elterjedt. Ennek hátterében nem pusztán az emberi tényező és az eszközök (mint például a tejüzemek, vagy a Scuola per Tecnici Caseari – Sajtkészítők iskolájának – létrehozása) állnak, amelyek következtében a hatvanas években működő sajtüzemek száma meghaladja a 650-et, hanem az a környezet is, amelyben a technika kezdetben elterjedt, hiszen anélkül a fejlődés nem lett volna ennyire tartós.

Ami az előállítási terület jellemzőit illeti, Olaszország keleti területét mindig is csapadékos tavasz és ősz jellemezte és jellemzi mind a mai napig, ami elősegítette a rétek terjedését és a szarvasmarha takarmányának alapjául szolgáló gabonák (búza és árpa) termesztését. Kiemelkedő fontosságú volt továbbá a kukoricatermesztés fejlődése, valamint a kukorica friss és silózott takarmányként történő felhasználása. Néhány éve az előállítási területen megkezdődött a szója – mint fehérje-kiegészítő – termesztése is.

A „Montasio” sajt fő tulajdonsága, hogy közepes/hosszú érlelésre alkalmas. Az olasz sajtok palettáján a „Montasio” a félkemény tésztájú sajtok között foglal helyet, de annak a tulajdonságának köszönhetően, hogy akár 36 hónapig is érlelhető, a csekély számú kemény tésztájú, hosszú érlelésű sajtok között is számon tartják.

A „Montasio” sajt további jellegzetessége a sajtforma mérete.

Ezenkívül a „Montasio” OEM termékleírásában megtartották a termék kizárólag nem pasztőrözött tejből történő előállítására vonatkozó előírást: így az előállítási területről származó tejben spontán megtalálható baktériumállomány teljes mértékben megőrizhető.

A sajtnak az a tulajdonsága, hogy közepes/hosszú érlelésre alkalmas, egy úgynevezett „lágy” technológiának köszönhető: ugyanis igen elenyésző mennyiségben (kb. 1 %) használnak tejerjesztőanyagokat, a főzés alacsony (42-48 °C) hőfokon történik, a savóelválasztás és a préselés során keletkező sajttészta közepesen szilárd, nedvességtartalma (a forgalomba hozatalhoz szükséges minimális, vagyis) 2 hónapos érlelést követően körülbelül 36 %-os.

Annak a környezetnek a mikrobiológiai jellemzői, amelyben a „Montasio” sajt előállítási módszereit kifejlesztették, kedvezőek a sajt kialakulása és elterjedése számára. A „Montasio” sajtra ugyanis termofil baktériumflóra megléte jellemző, amely lehetővé tette, és mind a mai napig lehetővé teszi ennek az egyedülálló sajtnak a létrejöttét: a termék fogyasztható frissen is (jelenleg legalább 2 hónap érlelési időt követően, mivel nem pasztőrözött tejből készül), de akár több mint 36 hónapig is érlelhető – ilyenkor organoleptikus (érzékszervi) tulajdonságai, állaga, íze és illata az előállítási területen található rétek/legelők és takarmánynövények baktériumállományának köszönhetően az idő előrehaladtával változnak.

A 2 hónapos érlelésű „Montasio” ugyanis közepesen szilárd, kellemes, enyhén tejízű sajt. Az érés előrehaladtával, az összetevők koncentrációja következtében a „Montasio” íze egyre határozottabb, sajttésztája egyre szilárdabb lesz, a hosszan tartó érlelés során állaga keményebb, íze markánsabb, enyhén pikáns.

Az állattenyésztési technikák fejlődésével, a növénytermesztés racionalizálásával és az egyre higiénikusabb fejési módszerek bevezetésével szükségessé vált, hogy a tejben a sajtkészítési folyamatot elősegítő, a Montasio előállításának kedvező mikroorganizmusok szaporodjanak, ezért az előállítási területről származó tejből kiindulva kifejlődött és elterjedt a (túlnyomórészt gömb, és kevés pálcika alakú baktériumot tartalmazó), válogatott tejoltók használata.

Hivatkozás a termékleírás közzétételére

(e rendelet 6. cikke (1) bekezdésének második albekezdése)

A termékleírás egységes szerkezetbe foglalt szövege az alábbi internetes oldalon tekinthető meg: http://www.politicheagricole.it/flex/cm/pages/ServeBLOB.php/L/IT/IDPagina/3335

vagy

közvetlenül a Minisztérium honlapján (www.politicheagricole.it), (a képernyő jobb felső sarkában) a „Qualità e sicurezza” (Minőség és biztonság) címszóra, majd a „Disciplinari di produzione all’Esame dell’UE” („Az uniós vizsgálatnak alávetett termékleírások”) menüpontra kattintva.

(1) HL L 179., 2014.6.19., 17. o.

(2) HL L 343., 2012.12.14., 1. o.